Búlgarska þingið samþykkti í morgun að hætta að beita neitunarvaldi gegn umsókn Norður-Makedóníu um aðild að Evrópusambandinu. Leiðtogaráð sambandsins samþykkti að veita Úkraínu og Moldóvu stöðu umsóknarríkja í gær.
Úkraína og Moldóva sóttu um aðild fljótlega eftir að Rússar réðust inn í Úkraínu. Það gerði Georgía einnig, en fékk ekki stöðu umsóknarríkis þar sem landið þykir ekki uppfylla skilyrði aðildar.
Umsókn Norður-Makedóníu er öllu eldri. Ríkið sótti um Evrópusambandsaðild 2004 og fékk stöðu umsóknarríkis ári síðar. Grikkir beittu hins vegar neitunarvaldi vegna deilu um nafn ríkisins. Þegar heiti þess var breytt úr Makedóníu í Norður-Makedóníu árið 2019 féllu Grikkir frá því að beita neitunarvaldi.
Búlgaría skarst þá í leikinn og beitti neitunarvaldi vegna deilu um landsvæði, tungumál og sögu. Nú ætlar Búlgaríustjórn að hætta að standa í vegi fyrir umsókninni.
Dímítrí Peskov, talsmaður Rússlandsstjórnar, tjáði sig um ákvörðun leiðtogaráðsins, um að veita Úkraínu og Moldóvu stöðu umsóknarríkja, í morgun og sagði mikilvægt að þetta skref skapaði ekki frekari vandamál fyrir Rússa. Peskov sagði þó að það yrði afar erfitt að skemma samband Rússa og Evrópusambandins meira en þegar hefur verið gert.
Sergei Lavrov utanríkisráðherra Rússlands sagði í gær að það fælist engin hætta í því fyrir Rússa að löndin tvö fengju aðild að Evrópusambandinu enda væri það ekki hernaðarbandalag.
Búlgaría ætlar að falla frá neitunarvaldi sínu við umsókn Norður-Makedóníu um aðild að Evrópusambandinu. Leiðtogaráð sambandsins samþykkti í gær að veita Úkraínu og Moldóvu stöðu umsóknarríkja.